CMC ลงทุนคอนโด “เดอะ เอ็กเซล รัชดา 18” ดันรายได้ Q3 แตะ 500 ลบ.
CMC จับมือ ALL ลงทุน “The Excel Ratchada 18” ลุยพื้นที่รัชดา-ห้วยขวาง เจาะกลุ่ม GEN Y คาดสามารถรับรู้รายได้ทันภายในไตรมาส 3 กว่า 200 ลบ. ซึ่งจะส่งผลให้สามารถสร้างรายได้รวมของบริษัทฯ แตะ 500 ลบ. ได้ตามเป้า
CMC จับมือ ALL ลงทุน “The Excel Ratchada 18” ลุยพื้นที่รัชดา-ห้วยขวาง เจาะกลุ่ม GEN Y คาดสามารถรับรู้รายได้ทันภายในไตรมาส 3 กว่า 200 ลบ. ซึ่งจะส่งผลให้สามารถสร้างรายได้รวมของบริษัทฯ แตะ 500 ลบ. ได้ตามเป้า
15 มิ.ย. 2565

นายแพทย์วิเชียร แพทยานันท์ ประธานเจ้าหน้าที่บริหาร บริษัท เจ้าพระยามหานคร จำกัด (มหาชน) หรือ CMC เปิดเผยว่า บริษัทฯ เดินหน้าปั้นพอร์ตหวังหนุนรายได้รวมของอสังหาริมทรัพย์โตต่อเนื่อง ลุยแผนขยายการลงทุนเพิ่ม Inventory เพื่อรับรู้รายได้ทันที ควบคู่กับการมองหาพันธมิตรธุรกิจใหม่ทุกรูปแบบ เน้นการหาพันธมิตรด้านความร่วมมือในการบริหารโครงการ และเปิดกว้างรับผลิตภัณฑ์ใหม่ๆ รวมถึงการเข้าควบรวมกิจการ (M&amp;A) เพื่อเสริมแกร่งต่อยอดธุรกิจและสร้างการเติบโตอย่างต่อเนื่อง
โดยประเดิมลงทุนคอนโดมิเนียมพร้อมอยู่โครงการ The Excel Ratchada 18 จากบริษัท ออลล์ อินสไปร์ ดีเวลลอปเม้นท์ จำกัด (มหาชน) หรือ ALL พันธมิตรธุรกิจพัฒนาอสังหาริมทรัพย์ ภายใต้การบริหารของบริษัท พระยาพาณิชย์พร็อพเพอร์ตี้ จำกัด หรือ PPP (ในเครือ CMC) ทุนจดทะเบียน 300 ล้านบาท คาดสามารถรับรู้รายได้ทันภายในไตรมาส 3 กว่า 200 ล้านบาท ซึ่งจะส่งผลให้สามารถสร้างรายได้รวมของบริษัทฯ แตะ 500 ล้านบาทได้ตามเป้า
ทั้งนี้การซื้อโครงการคอนโดมิเนียมพร้อมอยู่ The Excel Ratchada 18 (เดอะ เอ็กเซล รัชดา 18) จะยังคงใช้แบรนด์เดิมในการทำการซื้อขาย โดย CMC วางกลยุทธ์การตลาดใหม่ เน้นเจาะกลุ่มคนรุ่นใหม่ GEN Y ที่มองหาที่อยู่อาศัยใจกลางเมืองรวมถึงชาวต่างชาติและนักลงทุน มั่นใจในศักยภาพโครงการที่ตั้งบนถนนรัชดา-ห้วยขวาง ย่านพระราม 9 ซึ่งเป็น NEW CBD สำคัญในกรุงเทพฯ ที่มีดีมานด์รองรับอย่างล้นลาม เนื่องจากเป็นย่านธุรกิจการค้าที่มีความเจริญเติบโตอย่างต่อเนื่อง ด้วยความสะดวกครบครันใกล้ศูนย์กลางธุรกิจและใกล้แหล่งไลฟ์สไตล์คนเมือง ทั้งสำนักงานออฟฟิศ, สถานฑูตจีน, ศูนย์การค้าเซ็นทรัลพลาซ่า พระราม 9, เดอะ สตรีท รัชดา, บิ๊กซี เอ็กซ์ตร้า รัชดาภิเษก, ตลาดนัดรถไฟรัชดา, ศูนย์วัฒนธรรมแห่งประเทศไทย, โรงพยาบาลวิมุต และโรงเรียนนานาชาติเคไอเอส เป็นต้น
ส่วนเรื่องการเดินทางสะดวกทั้งรถยนต์ส่วนตัวและบริการขนส่งสาธารณะ ใกล้แนวรถไฟฟ้า MRT สุทธิสารและ MRT ห้วยขวาง ประมาณ 1 กิโลเมตร และสามารถเข้าออกได้หลายเส้นทางเชื่อมต่อถนนหลายสาย ทั้งถนนสุทธิสาร, ถนนประชาอุทิศ และถนนประดิษฐ์มนูธรรมหรือเลียบด่วนรามอินทรา ซึ่งเหมาะอย่างยิ่งกับคนที่กำลังมองหาที่อยู่อาศัยบนทำเลใจกลางเมืองในราคาจับต้องได้ง่ายเริ่มต้นเพียง 2.69 ล้านบาท
โดยขณะนี้ The Excel Ratchada 18 ภายใต้ทีมขายของ CMC ได้เปิดขายอย่างเป็นทางการแล้ว ซึ่งเป็นคอนโดพร้อมอยู่ Low Rise 8 ชั้น 2 อาคาร 270 ยูนิต บนพื้นที่โครงการกว่า 2 ไร่ ออกแบบด้วยแนวคิด “Serenity Living” เพิ่มเติมความสุขที่เรียบง่าย เพื่อตอบโจทย์ทุกไลฟ์สไตล์ของคนรุ่นใหม่บนทำเลใจกลางรัชดา-ห้วยขวาง ใกล้ MRT สุทธิสาร-ห้วยขวาง
พร้อมกันนี้ โครงการดังกล่าวยังทำให้ชีวิตที่เร่งรีบเปลี่ยนเป็นความสะดวกสบายได้อย่างลงตัว เต็มเปี่ยมด้วยสิ่งอำนวยความสะดวกครบครัน อาทิ สระว่ายน้ำ ฟิตเนส ผาจำลอง สวนลอยฟ้า และ Co-Working Space ตลอดจนระบบรักษาความปลอดภัย และกล้อง CCTV ทั่วบริเวณโครงการ โดยมีห้องชุดแบบ 1-2 ห้องนอน ขนาดเริ่มต้นที่ 25-41 ตารางเมตร พร้อมด้วยเฟอร์นิเจอร์ตกแต่งครบชุด ตอบโจทย์ไลฟ์สไตล์การทำงานและการใช้ชีวิตในเมืองได้อย่างแท้จริง สำหรับผู้ที่สนใจสามารถสอบถามเพิ่มเติม โทร.1172 หรือ 094-671-8881 / www.cmc.co.th